يبدو أن المنتخب الجزائري فعلا مابغاش يلعب مع أسود الأطلس فدور ربع نهائي كأس العرب 2021، اللي منظماه حاليا قطر. الإتحاد الجزائري لكرة القدم، راسل اللجنة المنظمة للمونديال العربي، باش يتحيد الپينالتي اللي صفرو لاربيطر الأرجينتيني “فاكوندو تيلو”، ديال الماتش اللي لعبوه أول البارح الثلاثاء مع مصر، وهو اللي جابو بيه المصريين التعادل فالدقيقة 60. ورغم نفي الجزائريين تقديمهم لأي احتجاج أو اعتراض فهاد الإطار، إلا أن قناة “الكأس” القطرية أكدت أن “الاتحاد الجزائري لكرة القدم قرر تقديم احتجاج للجنة المنظمة لمونديال العرب”، وهو ماتم بالفعل. الإعلام الجزائري حتى هو ماباغيش فرقتو تلعب مع وليدات عموتة بالنظر للمستوى الكبير اللي مقدمينو الأسود لحد الساعة فهاد النسخة من كأس العرب، بحيث ماتسجل عليهم تا هدف وربحو كل الماتشات بالعلامة الكاملة، وبحصيلة 9 نقاط و 9 أهداف. أقوى دفاع و أقوى هجوم فالدور اللول. وفالوقت اللي المنتخب المغربي الرديف، كيوجد طرونكيل للماتش الجاي ديال الكار دوفينال، الجزائريين مزال كيتباكاو باش مايلعبوش هاد الماتش و ماكرهوش يدوزو للطريق الأخرى اللي غتلاقيهم مع منتخب الأردن. المهم هاد الناس بغاو يلصقو كلشي فلاربيطر ويديرو بيه السبة، وهو أصلا المتتبعين عجبهوم المردود ديالو على العموم، وشافو بللي أنه ساهم بشكل كبير باش يدوز الماتش بلا توقفات كثيرة أو مشاكل، وخا كان فيه لونكَاجمون فيزيك زايد شويا. 
هادو مالهم عاوتاني؟.. الجزائريين ماباغيينش يلعبو مع المغرب فكاس العرب وراسلو اللجنة المنظمة ديال البطولة